
Hulladékká vált gumiabroncsok pirolízisének energetikai és környezetvédelmi célú elemzése

Napjaink egyik legjelentősebb problémája a hulladékok rohamosan növekedő mennyiségének megfelelő kezelése, ami egy olyan komplex megoldást kíván, mely egyszerre veszi figyelembe a környezetvédelmi, a fogyasztói és a gazdasági érdekeket. A gumiabroncs olyan fogyasztási cikk, amely nélkülözhetetlen bármely ország gazdaságában. Évente megközelítőleg 1,4 milliárd darabot értékesítenek, amely meghatározó mennyiségű hulladék megjelenését eredményezi.
Dolgozatomban a hulladék gumiabroncsok pirolízisét vizsgáltam, mely további hasznosításra alkalmas, szilárd, folyékony és gáz halmazállapotú termékeket eredményez. Ezen folyamat során alapvetően az olaj frakció előállításán van a hangsúly, legtöbbször erre próbálják optimalizálni a technológiát, amelyből főként folyékony üzemanyagot állítanak elő. Ezt tisztítva motorhajtóanyagként vagy erőművi méretben alkalmazzák fűtésre. A képződő gázokat a rendszer fűtésére helyben hasznosítják, a reaktorból származó salakot pedig bizonyos technológiák esetén töltőanyagként vagy aktiválást követően aktív szénként értékesítik. Bár a keletkező termékek minősége állandóbb, mint a biomassza vagy a települési szilárd hulladék esetén, mégis nehéz ipari méretekben alkalmazni. A legjelentősebb probléma a gumiabroncsok nagy kéntartalma, amely révén minden pirolízis termékben megjelenik a kén, ezért azokat jelentős költségek árán tovább kell tisztítani a felhasználást megelőzően.
Mivel az MSc képzésem során szeretném tovább folyatni a téma mélyebb kutatását és a benne rejlő lehetőségek feltárását, összeállítottam kétféle laboratóriumi rendszert, melyekben eltérő szempontok alapján vizsgálható a pirolízis folyamata. A kutatásom ezen fázisában a pirolízis hőmérsékletének hatását elemeztem a keletkező termékek szempontjából. Az így kapott eredmények alapján anyag-, és energiamérleget készítettem, illetve nagy hangsúlyt fektettem a környezetvédelmi szempontból jelentős komponensek meghatározására. 



